REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj: 06-2/533-21

17. decembar 2021. godine

B e o g r a d

Z A P I S N I K

29.SEDNICE ODBORA ZA PRAVOSUĐE, DRŽAVNU UPRAVU

I LOKALNU SAMOUPRAVU,ODRŽANE 14. DECEMBRA 2021. GODINE

 Sednica je počela u 09,30 časova.

Sednicom je predsedavala Biljana Pantić Pilja, zamenica predsednika Odbora.

 Sednici su prisustvovali članovi Odbora: Velibor Milojčić, doc. dr Mihailo Jokić, Đorđe Komlenski, Dejan Kesar, Nebojša Pavlović, Đorđe Dabić, Jelena Žarić Kovačević, Daniel Đivanović, Toma Fila i Sanja Jefić Branković.

Sednici je prisustvovala i: Dubravka Kralj, zamenik člana Vladana Zagrađanina.

Sednici nisu prisustvovali članovi Odbora: Vladimir Đukanović, Sanja Lakić, dr Aleksandar Martinović, Nenad Baroš i Dragan M. Marković, niti njihovi zamenici.

Sednici je prisustvovao i: **Žak Pavlović**, izborni član Visokog saveta sudstva iz reda sudija.

 Predsedavajuća je stavila na glasanje, a članovi i zamenici članova Odbora su **jednoglasno** utvrdili sledeći

 D n e v n i r e d:

1. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2154/21 od 26. 11. 2021. godine);
2. Razmatranje Predloga odluke o izboru člana Visokog saveta sudstva iz reda sudija apelacionih sudova, koji je podneo Visoki savet sudstva (119-2119/21 od 24. 11. 2021. godine).

**PRVA TAČKA-** Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2154/21 od 26. 11. 2021. godine).

**Žak Pavlović** je predstavio predložene kandidate za izbor sudija koji se prvi put biraju na sudijsku funkciju.

Naglasio je da je Visoki savet sudstva ovog puta predlagao kandidate i sa Pravosudne akademije i iz redova sudijskih pomoćnika, kao i da su neki od predloženih kandidata radili i stekli praksu van pravosuđa.

Predsedavajuća je otvorila raspravu u vezi sa ovom tačkom dnevnog reda u kojoj su učestvovali Toma Fila, Žak Pavlović i Biljana Pantić Pilja.

**Toma Fila** je iskazao nezadovoljstvo što uz osnovne podatke o kandidatima nije navedena prosečna ocena kao i dužina studiranja i istakao da je termin „korisnik početne obuke Pravosudne akademije“ neadvekatan.

**Žak Pavlović** je naglasio da to što je neki kandidat polaznik Pravosudne akademije ne znači da je početnik, već su većinom to saradnici koji su po nekoliko godina u sudu volontirali , a upisom na Akademiju dobijaju i izvor prihoda.

Rekao je da i on smatra da termin „korisnik“ nije adekvatan, ali da je taj termin naveden u Zakonu o Pravosudnoj akademiji i dodao da je jedan od razloga što se predlažu kandidati van pravosuđa upravo taj što u pravosuđu nema uvek dovoljno kvalitetnih kandidata za izbor za sudiju koji se prvi put biraju na sudijsku funkciju.

**Biljana Pantić Pilja** je podržala izlaganje gospodina File i predložila da sledeći put kada Visoki savet sudstva bude podnosio predlog odluke o izboru sudija koji se prvi put biraju na sudijsku funkciju pored biografija kandidata budu navedeni i podaci o dužini studiranja kao, i prosečna ocena za svakog kandidata.

Kako se niko više nije javio za reč, predsedavajuća je zaključila raspravu i predložila da Odbor konstatuje da je Visoki savet sudstva podneo Predlog odluke o izboru sudije koji se prvi put bira na sudijsku funkciju kao ovlašćeni predlagač, u skladu sa članom 51. Zakona o sudijama, te da predloži Narodnoj skupštini da prihvati Predlog odluke o izboru sudija koji se prvi put biraju na sudijsku funkciju u Upravni sud, Osnovni sud u Bačkoj Palanci, Osnovni sud u Velikoj Plani, Osiovni sud u Prijepolju, Osnovni sud u Ivanjici, Osnovni sud u Petrovcu na Mlavi, Osnovni sud u Lebanu, Prekršajni sud u Lazarevcu, Prekršajni sud u Rumi, Prekršajni sud u Somboru i Prekršajni sud u Negotinu.

Članovi i zamenici članova Odbora su **jednoglasno** prihvatili navedeni predlog.

Predsedavajuća Odbora je predložila da za izvestioca Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **jednoglasno** prihvatili navedeni predlog.

**DRUGA TAČKA –** Razmatranje Predloga odluke o izboru člana Visokog saveta sudstva iz reda sudija apelacionih sudova, koji je podneo Visoki savet sudstva (119-2119/21 od 24. 11. 2021. godine).

**Žak Pavlović** je u uvodnom izlaganju rekao da su u konkretnom postupku izbora učestvovala samo dva kandidata, te je predložen kandidat koji je bio najbolji.

Nakon prigovora prisutnih, Pavlović je istakao da u predlogu zaista nema biografija kandidata, te da ukoliko je potrebno, Visoki savet će naknadno dostaviti njihove biografije, kao i da se biografije kandidata svakako nalaze na sajtu Visokog saveta sudstva.

Predsedavajuća je otvorila raspravu u vezi sa ovom tačkom dnevnog reda, pa kako se niko nije javio za reč, zaključila je raspravu i predložila da Odbor konstatuje da je Predlog odluke o izboru člana Visokog saveta sudstva iz reda sudija apelacionih sudova Visoki savet sudstva podneo kao ovlašćeni predlagač, u skladu sa članom 38. stav 1. Zakona o Visokom savetu sudstva, te da predloži Narodnoj skupštini da prihvati Predlog odluke o izboru Gordane Veljović, sudije Apelacionog suda u Kragujevcu, za člana Visokog saveta sudstva iz reda sudija apelacionih sudova.

Članovi i zamenici članova Odbora su **jednoglasno** prihvatili navedeni predlog.

Predsedavajuća je predložila da za izvestioca Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **jednoglasno** prihvatili navedeni predlog.

Sednica je završena u 09,50 časova.

SEKRETAR PREDSEDNIK

Sanja Pecelj Vladimir Đukanović